Tuj junky iwitq te Waꞌnch atqet tuq tzi junkyꞌel tukyꞌi kabꞌeꞌ txnaqꞌatz.
Ya ma xik ten te Waꞌnch aj tkyꞌik te Jesus,
oxik tqꞌumaꞌ ikxjani:
«Intxik eten te aj lajomaj tzan Qtata Dios [iktzaꞌ] te tal moch [chojbꞌil te qchoj].»
Yatzun kye kabꞌeꞌ txnaqꞌatz Waꞌnch oxik kchaꞌoꞌ aj txik tqꞌumaꞌ te Waꞌnch,
bꞌix eꞌok lapet tiꞌj Jesus.
Te Jesus owajtz meltzꞌjik,
ya ma tzꞌok ten lapikeꞌ tuq tiꞌj,
oxik tqꞌumaꞌ kyetz ikxjani:
«¿Tidiꞌ nꞌejoyoꞌ?»
Kyetz oxik kyqꞌumaꞌ:
«Xnaqꞌtzon,
¿jaꞌ yatz nchnajan?»
Te Jesus oxik tqꞌumaꞌ:
«Qwaꞌq eꞌel tetz.»
Ntons exwaꞌq,
bꞌix owok kyen jaꞌ tuq nnajan,
bꞌix komo ya ojetq tuq qoꞌok tkajiꞌ or te qaleꞌ ntons kyetz ekajten tzi max aj qyupan.
Jun te kyetz aj oxik lapet tiꞌj Jesus bꞌix ojetq tuq tzꞌok xhchaꞌoꞌ aj ntqꞌumaꞌ tuq te Waꞌnch,
tetz Lexh tuq tbꞌi,
aj terman Simon Xhpeꞌy.
Yaji te Lexh oxwaꞌq joyol te terman,
aj Xhpeꞌy,
bꞌix oxik tqꞌumaꞌ ikxjani:
«Maꞌtx tzꞌok qen te Koloyon Aj Qꞌumankaj Tuq Oqtxiꞌ.»
(Oj qyolin “Koloyon Aj Qꞌumankaj Tuq Oqtxiꞌ,”
te nini telponx iktzaꞌ “Krist.”)
Yaji te Lexh oxik tin najji te terman aj jaꞌ tuq atqet te Jesus.
Ya ma xik ten te Jesus,
oxik tqꞌumaꞌ ikxjani:
«Yatz aꞌich Simon tkꞌajol Waꞌnch,
per ajnaꞌl owokel qꞌumlet abꞌi Kefas.»
(Aj tbꞌi Kefas telponx “Xhpeꞌy.”)
Ntons,
tuj junky iwitq te Jesus oqet tbꞌisuꞌ tzan txik tuj tkwentil Galiley,
bꞌix owoknoj te Lip twitz bꞌix oxik tqꞌumaꞌ tetz ikxjani:
«Pawok lapet wiꞌj.»
Te ja Lipni,
tetz aj Betsayd aj jaꞌ tzajnaqeꞌ te Lexh tukyꞌi Xhpeꞌy.
Tzaj te Lip,
oxwaꞌq joyol te Nat bꞌix oxik tqꞌumaꞌ ikxjani:
«Maꞌtx tzꞌoknoj qitzaꞌ te aj tzꞌibꞌankaj tiꞌj tzan Moisés tuj te Kawbꞌil,
bꞌix ax aj oqet tzꞌibꞌaꞌ tiꞌj tzan kye aj yolil tyol Dios oqtxiꞌ.
A te Jesus aj tkꞌajol Chep aj Nasaret.»
Oxik tqꞌumaꞌ te Nat:
«¿At petzun jun tidiꞌ galan tuj Nasaret?»
Yaji te Lip owaj stzaqꞌbꞌeꞌ:
«Qalan eꞌel tetz qa nyaꞌtx bꞌanꞌax.»
Ya ma xik ten te Jesus ikjaꞌn tuq stzaj laqꞌchet te Nat tiꞌj,
oxik tqꞌumaꞌ ikxjani:
«Intxik eten,
tzul jun aj tijajil Israel bꞌan bꞌanꞌax aj jun yolin.»
Te Nat oxik xhchaꞌoꞌ tetz:
«¿Titzaꞌ awotzqiꞌ aꞌin?»
Te Jesus owaj stzaqꞌbꞌeꞌ:
«Wetz otxik wen tjaqꞌ te wiꞌ igos aj minaꞌ tuq atzaj ukꞌleꞌ tzan Lip.»
Te Nat owaj stzaqꞌbꞌeꞌ:
«Xnaqꞌtzon,
yatz aꞌich Tkꞌwaꞌal Dios,
yatz aꞌich te twitzaleꞌ kꞌulul mandad te qamaqꞌ Israel.»
Te Jesus owaj stzaqꞌbꞌeꞌ:
«¿Nkyinxik awokslaꞌ tzan tpaj ma xik nqꞌumaꞌ yatz qa ma xhchꞌok wen tjaqꞌ te wiꞌ igos?
Per owokel awen txqꞌanky tidiꞌchq aj mas tbꞌanil twitz te ntzani.»
Ax oxik tqꞌumaꞌ ikxjani:
«Wetz oxeꞌl nqꞌumaꞌ yatz bꞌan bꞌanꞌax,
oxeꞌl eten te kaꞌj jaqoꞌ,
okyexeꞌl eten kye ángel ikjaꞌn kyjax bꞌix ikjaꞌn kyqetz tajsik te Ichan Aj Tkꞌwaꞌal Dios.»